ชาวเกาหลีใต้ นักท่องเที่ยว คนสำคัญ ของประเทศไทย
ทำไมชาวเกาหลีใต้ ถึงกลายมาเป็นนักท่องเที่ยวที่มีความสำคัญต่อการท่องเที่ยวของไทยได้ ?  ลงทุนแมนจะเล่าให้ฟัง
16 พ.ค. 2566

ชาวเกาหลีใต้ นักท่องเที่ยว คนสำคัญ ของประเทศไทย /โดย ลงทุนแมน
รู้หรือไม่ว่า ชาวเกาหลีใต้ กำลังก้าวขึ้นมาเป็นชาติที่สำคัญต่อการท่องเที่ยวบ้านเรา ไม่แพ้ชาวจีน อินเดีย หรือรัสเซีย
เพราะหลังจากเปิดประเทศได้ไม่นาน นักท่องเที่ยวชาวเกาหลีใต้ก็เข้ามาในประเทศไทย มากถึง 4 แสนคน
รวมถึงศิลปินและไอดอล K-POP จำนวนมาก
ที่ทั้งมาเที่ยว ถ่ายทำรายการ และจัดคอนเสิร์ตในไทย
แล้วทำไมชาวเกาหลีใต้ ถึงกลายมาเป็นนักท่องเที่ยวที่มีความสำคัญต่อการท่องเที่ยวของไทยได้ ? 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ภาคการท่องเที่ยว คือหนึ่งในอุตสาหกรรมสำคัญที่ขับเคลื่อนเศรษฐกิจ และสร้างรายได้ให้ประเทศ มากกว่า 3 ล้านล้านบาท หรือ 16% ของ GDP ประเทศไทยในปี 2562 ซึ่งเป็นช่วงก่อนการล็อกดาวน์ และการท่องเที่ยวของไทยกำลังอยู่ในจุดสูงสุด
โดยรายได้ที่เกิดขึ้นนี้ ก็มาจากนักท่องเที่ยวหลากหลายสัญชาติ ไม่ว่าจะเป็น จีน อินเดีย รัสเซีย หรือชาวไทยเอง
รวมไปถึงชาวเกาหลีใต้ อีกหนึ่งกลุ่มนักท่องเที่ยว ที่มีความสำคัญต่อไทยเป็นอย่างมาก แต่มักไม่ค่อยถูกพูดถึง
โดยสาเหตุที่ทำให้นักท่องเที่ยวชาวเกาหลีใต้ มีความสำคัญต่อไทย มีอยู่ 2 ประการ ได้แก่
1. จำนวนนักท่องเที่ยว
มากกว่า 440,000 คน คือจำนวนนักท่องเที่ยวชาวเกาหลีใต้ที่เดินทางมาเที่ยวไทย ในเดือนมกราคมถึงมีนาคมที่ผ่านมา ซึ่งมากเป็นอันดับที่ 4 ในบรรดานักท่องเที่ยวทุกสัญชาติ
และหากย้อนกลับไปช่วงก่อนเกิดวิกฤติโรคระบาด ก็พบว่าในปี 2562 มีนักท่องเที่ยวชาวเกาหลีใต้เดินทางมาไทยมากถึง 1,880,000 คน
สิ่งที่น่าสนใจ ก็คือ นักท่องเที่ยวชาวเกาหลีใต้ เพิ่มขึ้นอย่างต่อเนื่อง ถึง 5 ปีติดต่อกัน ก่อนที่จะเข้าสู่ช่วงการล็อกดาวน์
จริง ๆ แล้ว เกาหลีใต้ เรียกได้ว่า เป็นประเทศที่ผู้คนนิยมเดินทางท่องเที่ยวต่างประเทศ
แม้จะมีประชากร 52 ล้านคน ซึ่งน้อยกว่าไทย แต่กลับมีจำนวนผู้ที่เดินทางไปต่างประเทศมากถึง 28.7 ล้านคน คิดเป็น 55% ของจำนวนประชากร
อย่างเช่น ญี่ปุ่น ที่ถึงแม้จะมีจำนวนประชากรกว่า 127 ล้านคน ซึ่งมากกว่าเกาหลีใต้ถึง 2 เท่า
แต่ก็มีจำนวนผู้ที่เดินทางไปต่างประเทศเพียง 20 ล้านคนเท่านั้น
และถ้าถามว่า ชาวเกาหลีใต้ชอบไปเที่ยวที่ไหนกัน
เมื่อดูจากสถิติก็จะพบว่า “กรุงเทพฯ” ติดอันดับที่ 3 สำหรับเมืองที่ชาวเกาหลีใต้นิยมเดินทางท่องเที่ยว มากสุดในโลก
ด้วยนักท่องเที่ยวที่มีจำนวนมาก และมีความชื่นชอบในประเทศไทย
นี่จึงเป็นหนึ่งเหตุผลว่า ทำไมนักท่องเที่ยวชาวเกาหลีใต้ถึงสำคัญกับไทย และเป็นหนึ่งในโอกาสที่เราจะสามารถเพิ่มจำนวนนักท่องเที่ยวได้จากชาวเกาหลีใต้
2. กำลังซื้อ
นอกจากด้านปริมาณแล้ว ในด้านคุณภาพ นักท่องเที่ยวจากเกาหลีใต้ก็มีความโดดเด่นไม่แพ้นักท่องเที่ยวชาติอื่น
เพราะเกาหลีใต้เป็นหนึ่งในประเทศรายได้สูง ที่มีรายได้ต่อหัวประชากรสูงถึง 1.6 ล้านบาท หรือมากกว่าประเทศไทยถึงเกือบ 3 เท่า
ด้วยรายได้ที่สูงนี่เอง ทำให้นักท่องเที่ยวที่มาจากเกาหลีใต้ มีการจับจ่ายใช้สอยในไทยมากกว่าชาติอื่น ๆ
โดยมีการใช้จ่ายสูงถึง 5,572 บาทต่อคนต่อวัน ซึ่งมากกว่าชาติอื่น ๆ ทั้งรัสเซีย สหรัฐอเมริกา และญี่ปุ่น
และถ้าถามว่าอะไรเป็นสาเหตุที่ทำให้นักท่องเที่ยวที่มาจากเกาหลีใต้ใช้จ่ายในไทยอย่างหนัก
คำตอบคือ เพราะชาวเกาหลีใต้ ให้ความสำคัญด้านที่พัก และยอมที่จะจ่ายเงินเพิ่ม เพื่อให้ได้ที่พักที่ถูกใจ
ซึ่งประเทศไทยเอง ก็มีโรงแรมครอบคลุมทุกระดับ และสามารถตอบโจทย์ความต้องการของชาวเกาหลีใต้ได้
โดยเมื่อดูตัวเลขค่าใช้จ่ายของนักท่องเที่ยวต่างชาติ จะพบว่า นักท่องเที่ยวที่มาจากเกาหลีใต้มีการใช้จ่ายด้านที่พัก 1,718 บาทต่อคนต่อวัน
สูงกว่าประเทศอื่น ๆ ที่เฉลี่ยอยู่ที่ 1,473 บาทต่อคนต่อวันเท่านั้น
ด้วยจุดเด่นของนักท่องเที่ยวชาวเกาหลีใต้ทั้ง 2 ประการที่กล่าวมา ทำให้ประเทศไทยเอง ให้ความสำคัญกับตลาดนักท่องเที่ยวชาวเกาหลีใต้มากขึ้น
โดยมีการร่วมมือกับองค์การส่งเสริมการท่องเที่ยวของเกาหลีใต้ ในการโปรโมตและจัดกิจกรรมต่าง ๆ ร่วมกัน เพื่อเป็นการส่งเสริมการท่องเที่ยวของทั้ง 2 ประเทศ
จะเห็นว่าทั้งไทยและเกาหลีใต้ ถือเป็นตัวอย่างที่ดีของการใช้ซอฟต์พาวเวอร์ในการขับเคลื่อนเศรษฐกิจให้กับประเทศ
เพราะในขณะที่เกาหลีใต้ มีอุตสาหกรรมบันเทิงเป็นแกนหลัก และส่งออกไปทั่วโลก
ประเทศไทยเองก็ใช้ วัฒนธรรม อาหาร และการท่องเที่ยว เป็นซอฟต์พาวเวอร์ดึงดูดผู้คนจากทั่วโลก
รวมถึงชาวเกาหลีใต้ หรือแม้แต่ไอดอล K-POP ชื่อดัง ที่นอกจากจะสร้างเม็ดเงินจำนวนมหาศาลแล้ว
ในขณะเดียวกันก็อาจเป็นกระบอกเสียงสำคัญ ที่ช่วยโปรโมตซอฟต์พาวเวอร์ของไทย ให้ดังไกลไปทั่วโลก ได้อีกด้วย..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-